Mthembu byna in trane oor geslagsbaseerde geweldMinister Jackson Mthembu gee terugvoer oor die kabinetsvergadering. Foto: Elmond Jiyane/GCIS Jackson Mthembu, hoofsweep van die ANC, was Donderdag byna in trane toe hy ’n beroep op mans gedoen het om op te hou met die mishandeling en verkragting van en die moord op vroue. Mthembu het tydens ’n mediakonferensie ná Woensdag se kabinetsvergadering onder meer gepraat oor moontlike veiligheidsmaatreëls wat ingestel behoort te word om die onlangse vlaag geslagsbaseerde geweld hok te slaan. “Julle sal my moet verskoon as ek emosioneel raak wanneer ek oor vroue praat want baie van ons het dogters en as ons praat oor die moord op vroue en ander jong meisies raak dit ’n teerpunt vir sommige van ons aan omdat ons net mense is. Ons is pa’s,” het Mthembu in ŉ bewerige stem gesê. “Watter soort mans doen dít? Ek dink ons ​​het ’n groot taak as mans om ŉ einde daaraan te bring … om oral heen te gaan en met ander mans te praat, waar ook al hulle mag wees, in kroeë, by die werk.” Mthembu se kommentaar volg ŉ dag nadat pres. Cyril Ramaphosa ŉ nasionale strategiese plan met vyf onderafdelings teen geweld op vroue en kinders aangekondig het. Maroela Media het vroeër berig dié onderafdelings is stappe om geweld teen vroue te voorkom en sluit in ŉ versterkte strafregstelsel, die verskerping van wette, versorging van slagoffers en ekonomiese bemagtiging van vroue.